বিশ্ববরেণ্য চিত্রশিল্পী এসএম সুলতানের পৈতৃক নিবাস নড়াইলের মাছিমদিয়া গ্রামেই তার জন্ম। বাবা মরহুম আলহাজ হাবিবুর রহমান ছিলেন এসএম সুলতানের বাল্যবন্ধু। শৈশবকাল থেকে ইলোরার ছবি আঁকার প্রতি আগ্রহ ছিল। সঙ্গত কারণেই তিনি এসএম সুলতানের অনুপ্রেরণায় ছবি আঁকার প্রতি ঝুঁকে পড়েন। সেই থেকেই তিনি চিত্রশিল্পের জগতে নতুন কিছু সৃষ্টির স্বপ্ন দেখতে থাকেন। ২০ বছরের সাধনায় তিনি তার লালিত স্বপ্নকে বাস্তবে রূপদান করে সবাইকে অবাক করে দিয়েছেন। একটি বইয়ের কভারের বঙ্গবন্ধু শেখ মুজিবুর রহমানের ছবি দেখে দেখে ১৯৯৮ সালে সুই-সুতা দিয়ে বুননের মাধ্যমে ছবি আঁকার পথে হাঁটতে শুরু করেন। এক অসম্ভব বাস্তবতায় সুচ-সুতা দিয়ে সেলাইয়ের মাধ্যমে অবিকল রূপে বঙ্গবন্ধুর ছবিটি জীবন্ত করে তৈরির সাফলতায় তার স্বপ্নকে এগিয়ে নিতে শুরু করে। ছবিটি পরিবারের লোকজন আত্মীয়স্বজনসহ সবার প্রশংসা কুড়ালে তার উৎসাহ শতগুণে বেড়ে যায়। শুরু থেকে বর্তমানে তিনি মোট ৩৫টি শিল্পকর্ম শেষ করতে সক্ষম হয়েছেন। তার শিল্পকর্মগুলোর মধ্যে বেশি প্রাধান্য পেয়েছে বঙ্গবন্ধু শেখ মুজিবুর রহমান, তার পরিবার ও বিশ্ববরেণ্যদের ছবি। এগুলোর মধ্যে বঙ্গবন্ধু ও তার পরিবারে ১৭টি চিত্রকর্ম রয়েছে। তার মধ্যে বঙ্গবন্ধু, ফজিলাতুন্নেছা মুজিব, বর্তমান প্রধানমন্ত্রী শেখ হাসিনা, বঙ্গবন্ধুর বাবা-মা, শেখ রাসেল, শেখ হাসিনা ও জয়ের হাস্যোজ্জ্বল মুখ, সুলতানা কামাল, শেখ হাসিনার পাঁচ ভাইবোনের গ্রুপ ছবি। বঙ্গবন্ধু ও তার কন্যা প্রধানমন্ত্রী শেখ হাসিনাকে নিয়ে তৈরি চিত্রকর্মটির আকার হয়েছে ৩০ ইঞ্চি দৈর্ঘ্য ও ২১ ইঞ্চি প্রস্থ বিশিষ্ট।